Hoe het dit gebeur dat 'n gemeenskap Afrikaans praat, maar hulle nie as "Afrikaners" of "Afrikaans" identifiseer nie? Die afstammelinge van die Duitse nedersetters van die middel- tot die laat-negentiende eeu by Philippi op die Kaapse Vlakte se huistaal is tans oorwegend Afrikaans, maar hulle is nie "Afrikaners" of "Afrikaans" nie. Oor byna 'n anderhalfeeu het die gemeenskap se tradisies en Lutherse geloof sy identiteit bepaal, hoewel sy taal oor die dekades van Duits en die dialek Platduits na Afrikaans oorbeweeg het. Die verafrikaansing word toegeskryf aan faktore soos die invloed van die Hollandse boere in die omgewing en die oorwegend Hollands-Afrikaanse omgangstaal in die Wes-Kaap in die negentiende eeu, maar ook aan die ooreenkoms tussen Hollands en Platduits.